Emil Reesen

Emil Edvard Johannes Reesen (født 30. maj 1887 i København, død 27. marts 1964 i Gentofte), var en dansk dirigent og komponist, der blev folkeligt kendt for den populære operette Farinelli (1942) med sange som Livets glæder (Herren som skabte alt på jord), Sangen har vinger og Den som har livets mildhed søgt. Han var et multitalent, der foldede sin store musikalitet ud i alle genrer fra de iørefaldende revysange, til stemningsskabende filmmusik, balletmusik på Det Kgl. Teater og ledelse af store klassiske symfoniorkestre.

Han var oprindelig uddannet pianist som elev af Siegfried Langgaard (elev af Franz Liszt), havde debut i 1911 og arbejdede de følgende år som restaurantmusiker, arrangør og kapelmester. I årene 1925-27 studerede han i Paris, hvor han stiftede bekendtskab med impressionismen og de følgende år 1927-36 var han dirigent for Radiosymfoniorkestret (sammen med Launy Grøndahl). Samarbejdet med Danmarks Radio ophørte, da den temperamentsfulde Reesen rasede over en række begrænsninger, som hans kontrakt gav ham. Han blev opsagt fra sin kapelmesterpost hvilket førte til demonstrationer fra hans mange venner og sympatisører ved hans sidste koncert i DR. Få år senere blev han på ny knyttet til Danmarks Radio som leder af radioens juniorensemble og som konsulent for musikafdelingen ligesom han ofte dirigerede Radiosymfoniorkestret som gæst.

De kommende år virkede han som freelancedirigent, dirigerede store orkestre som Wiener Symphoniker og indspillede plader med Berliner Philharmonikerne. Han dirigerede København Koncertforenings orkester, blev musikchef ved Palladium og fra 1950 kapelmester ved Det Kongelige Teater hvor han fortrinsvis dirigerede til balletter. Reesen havde en forbløffende musikalsk hukommelse og beherskelse, der satte ham i stand til løbende at levere veldrejede partiturer. Han var en særdeles dygtig instrumentator, og hans orkesterbehandling er meget farverig.

Reesen stiftede og var i en årrække formand for Dansk Kapelmesterforening ligesom han var formand for Fondet for udgivelse af dansk musik.

En række af hans orkesterværker er indspillet på CD af Aalborg Symfoniorkester, dir. Bo Holten (Dacapo CD 8.226031). Danmarks Radio producerede i 1961 operetten
Farinelli som fjernsynsforestilling med kendte sangere som Poul Bundgaard og Radiounderholdningsorkestret under ledelse af kapelmester Grethe Kolbe.

Emil Reesen var far til komponisten Morten Reesen og grandonkel til komponisten Frederik Magle (hans søsters barnebarn).

Orkesterværker, opera og operette 
 1926 Rapsodien Himmerland
 1928 Variationer over et tema af Schubert
 1931 Gaucho, ballet
 1933 Gudindernes Strid, ballet
 1934 Zaporogerne, ballet
 1941 Sikken voldsom trængsel og alarm - juleouverture
 1941 Trianon. Suite i gammel stil
 1941 Historien om en Moder, opera (Det kgl. Teater)
 1942 Farinelli, operette (tekst: Mogens Dam)
 1948 Gadeprinsessen, operette
 1950 Video, fjernsynsballet

Sange 
 1923 De gyldne aks (Scala Teatret)
 1924 Lille Lise Let-på-Tå (Scalarevyen "Regnbuen")
 1925 Adrienne med sin luftantenne (Scalarevyen)
 1925 Roselille men uden mor (Scalarevyen)
 1925 Vil du sænke dit øje (Scalarevyen)
 1941 Et Flag er smukkest i Modvind (Poul Sørensen)
 1944 To som elsker hinanden (Viggo Stuckenberg)
 1948 Vuggevise (Mogens Kaarøe)

Filmmusik 
 1936 Sol over Danmark
 1937 Flådens blå matroser
 1937 Plat eller krone
 1940 En desertør
 1940 Sommerglæder
 1941 Niels Pind og hans dreng
 1941 En forbryder
 1942 Tordenskjold går i land
 1943 Kriminalassistent Bloch
 1943 Møllen
 1944 Familien Gelinde
 1944 Spurve under taget
 1944 To som elsker hinanden
 1946 Oktoberroser
 1948 Hvor er far?
 1949 Hørbehandling i Danmark i fortid og nutid
 1950 Din fortid er glemt

Noter

Eksterne henvisninger 
 Dacapo
 Jens Cornelius: Emil Reesen (I serien: Danske komponister, bd. 16, Multivers, 2023, )
 

Dirigenter fra Danmark
Komponister fra Danmark
Riddere af Dannebrog
Personer i Kraks Blå Bog (afdøde)
Personer i Dansk Biografisk Leksikon
Danskere i 1900-tallet
Foreningsformænd fra Danmark
Personer fra København
Pianister fra Danmark
Filmkomponister fra Danmark